November 2010 Issue – JUIG!
Vergewe My Suid-Afrika: Onderhoud Met Bakkies Botha
Category: November 2010 Issue
'n Sokkerspeler kry sy opponent terug deur hom aan die sokkerhemp af te trek. 'n Tenniskampioen kry 'n woede-aanval op die tennisbaan en dit kos haar die groot titel. 'n Rugbyster stamp 'n opponent met die kop en ewe skielik oorskadu dit sy loopbaan en talent en word as skandvlek vir die spel beskou. Aggressie en adrenalien is basiese komponente van die menslike instink waarsonder geen atleet sukses behaal nie. Maar as dit onbesonne of onbeheersd is, kan dit die talentvolste mededinger ondermyn. Wanneer atlete dit 'verloor', wonder aanhangers tereg: "Wat het hy dan gedink?"
John Philip 'Bakkies' Botha is 'n baie bekende en geliefde Suid-Afrikaanse rugbyslot. Hy het tot dusver 'n sterloopbaan geniet met vele professionele hoogtepunte. Ook 'n paar laagtepunte: sy kontroversiële maalskrumspel in April 2009 (toe die SA-span uit protes armbande gedra het) en die veelbesproke kopstamp-episode in Julie tydens die drienasie-wedstryd teen Nieu-Seeland. Bakkies is bekend as 'n toegewyde Christen; dus was die hele land geskok toe hy die Nieu-Seelandse skrumskakel, Jimmy Cowan, in die eerste minuut van die wedstryd met die kop gestamp het. JUIG! het eksklusief met hom gesels om vas te stel wat die oorsaak van sy aggressie was en of hy voel dat ander hom vergewe het deur op nasionale TV om vergifnis te vra. (Met trane in die oë het Bakkies op Supersport die Maandagaand na die wedstryd om versko¬ning gevra en ook die Nieu-Seelandse span, Jimmy Cowan en sy aanhangers gevra om hom te vergewe).
WAARMEE HET JY JOU BESIG GEHOU GEDURENDE DIE 9 WEKE WAT JY VERBIED IS OM RUGBY TE SPEEL?
Ek het tyd saam met my familie spandeer en ook vir berading by verskeie geestelike leiers, soos Nevil Norden, Mario Steyn en At Boshoff, gegaan. Ek sou nooit sonder my geloof kon oorleef nie. God se liefde en my vrou ¬Carien, het my in die tyd gehelp. Sy het vir my gebid en my ook bemoedig. Sy is altyd eerlik en ondersteunend. As ek val, help Carien my, en vice versa.
WAT PLA JOU DIE MEESTE VAN DIE KOPSTAMP-EPISODE?
Die feit dat ek so baie mense teleurgestel het, maar ook my Skepper gefaal het.
PIETER DE VILLIERS, FRANS LUDEKE EN JOU BLOU BUL-SPANMAATS ON-DER¬STEUN JOU GROOTLIKS. WAT BETEKEN DIT VIR JOU?
'Coach' Pieter is 'n opregte persoon en 'Coach' Frans se vriendskap en omgee beteken vir my sommer baie. Vorige afrig¬ters het my almal geskakel en bemoe¬dig. Die gebede van my spanmaats het my laat besef hoe gelukkig ek is om deur súlke mense en vriende soos André Venter (voormalige Springbok) omring te wees.
WAT WAS DIE ALGEMENE REAKSIE TEENOOR JOU SEDERT JY VERSKO-NING GEVRA HET?
Ek sal altyd my Christen-beginsels handhaaf, soos wat ek op TV en Radio Kansel gedoen het. 'n Deel van die proses was om God om vergifnis te vra. Dit het ek onmiddellik in my hotelkamer na die wedstryd gedoen. Later ook alle betrokke partye. God is genadig en ons het net nodig om Hom een keer vir iets om vergifnis te vra.
Ongelukkig aanvaar sommige mense dit nie só nie en verwag van jou om aanhoudend om verskoning te vra. Ek gee toe dat ek van die begin af verkeerd was – ek het geensins probeer om my optrede te regverdig nie. As ek nóú die horlosie kon terugdraai, sou ek – maar ek kan nie. Ek moet nou kies om die hele episode op 'n positiewe manier te gebruik en om jonger spelers te help om nie in dieselfde slaggat as ek te trap nie. Ek kies om ander te help.
DIE PUBLIEK WEET DAT JY ALTYD DIE MAN IS WAT VOOR EN NA 'N WEDSTRYD VOORGAAN IN GEBED. CHRISTEN-ONDERSTEUNERS SIEN JOU AS EEN VAN DIE BESTE SLOTTE IN DIE WÊRELD EN OOK AS VERTEENWOORDIGER VAN CHRISTUS OP DIE VELD. WIL JY OP DIE STADIUM ENIGIETS AAN HULLE SÊ?
Solank as wat ek rugby speel, sal ek op die veld bid. Ek is 'n Christen en ek maak foute. Van Moses, Dawid tot Paulus – almal het op een of ander stadium foute gemaak. Dit is hoe jy jou fout(e) hanteer, wat die verskil maak. As Christene behoort ons mekaar te help om sodoende meer siele vir Sy Koninkryk te wen. Ek wil mense vertel hoe groot God se genade is. As iemand soos Bakkies Botha vir Hom goed genoeg is; dan is almal vir Hom goed genoeg!
WANNEER HET JESUS JOU VERLOSSER GEWORD?
Ek het in 'n Christen-huis grootgeword en nog altyd in Hom geglo. In 2003 is ek weergebore en het besef dat ek as kind van die Lig behoort te leef. En dit is hoekom ek so verpletter is deur hierdie insident – ek het toegelaat dat die vlees oor¬neem. Die Heilige Gees het my oortuig van die verkeerdheid daarvan en ek was letterlik siek langs die veld omdat ek so teleurgesteld in myself was. Almal wou weet wat ek gedink het toe ek Jimmy gestamp het. Niks! Ek het bloot nie gedink nie! Het ek maar gedink! Het ek iets geleer? Ja – wag altyd 5 minute voordat jy reageer. Rugby is fisies en almal wat self al gespeel het, besef dit.
TER AFSLUITING, CARIEN, WIE IS BAKKIES VAN DIE VELD AF?
Ek kon nie vir 'n beter man gevra het nie. Hy het ons lief en sal enigiets vir ons doen. Ek is bevoorreg om met hom getroud te wees. Ek sê altyd: ek is met die man, nie met die rugbyspeler nie, getroud. As hy nie speel nie, is hy koel en kalm en 100% toegewyd. Ek is trots op hom dat hy gekies het om in die openbaar vergifnis te vra. Hy het daarna opgetree soos wat God verwag het hy moes.
As dinge warm raak, doen ons almal goed wat seermaak of disrespekvol is en waaroor ons jammer is. Laat ons dus, as broers en susters in Christus, vir Bakkies bid. Volwassenheid word gekenmerk deur die manier waarop ons insidente hanteer. Ons glo dus Bakkies sal groei in wysheid en geduld en dat sy sportloopbaan van krag tot krag sal gaan.
Ontdek Jouself Voor God
Wie is ek regtig? Wat is my ware identiteit? Hoe weet ek dat ek is waar Christus wil hê ek moet wees? Hoe moet ek my talente en gawes gebruik tot Sy eer? Vir elkeen wat al met sommige, of selfs al bogenoemde vrae geworstel het, is Braam en Mariette Hanekom se boek, 'Ontdek jouself voor God', een van die baie handige stukke gereedskap wat jou kan help om uit te kom by dít wat God ons bedoel het om te wees.
Hoewel Braam baie besig is as moderator van die Sinode van Wes- en Suid-Kaapland van die N.G. Kerk, leraar is van die N.G. Gemeente, Stellenberg in Durbanville en betrokke is by leierskaps- en gemeente-ont¬wikkeling op sinodale vlak en Mariette, as sy vrou, betrokke is by kursusse wat fokus op lidmaatbemagtiging en Bybelstudiegroepe in hul gemeente hanteer, vind hulle dit skyn¬baar baie maklik om nog tyd vir skryfwerk ook in te ruim.
JUIG! het by die veelsydige paartjie gaan inloer om oor dié boek, maar sommer oor die hele kwessie van Christen-wees in die hedendaagse tydsgewrig, te gesels. Dit was baie inspirerend om die passie vir dit waarby hulle tans betrokke is, te kon sien en ervaar, en ook hul warm en opregte menswees te beleef.
Beide het 'n absolute passie vir mense in nood en juis omdat hulle elke dag van dui-sende gebroke en stukkende mense hoor – of dit nou bloot net in die koerant is, oor die nuus, op televisie, in die samelewing, om hulle en bý hulle – het hulle besef die soort boek is 'n móét. Die res het vanself gebeur. Omdat hulle mekaar so goed ken en aanvul, kon hulle natuurlik en lekker saamdink en –praat oor en skryf aan hierdie 'hand¬leiding' wat ook gebruik behoort te word om jongmense te lei om die regte keuses in die lewe te maak.
Volgens Braam het: "So baie van die ouer generasie egter ook nooit die geleentheid gehad om hierdie baie belangrike beginsels wat in die lig van die Skrif bespreek word, te hoor nie en hulle sal opnuut besef wie hulle is – in Hom, en sodoende sal die lewe opnuut betekenis kry. Die probleme wat baie mense deesdae ervaar, spruit uit die feit dat hulle nie regtig weet wie hulle is en wat hulle behoort te doen om 'n vervulde lewe in Christus te leef nie. Dit is deesdae só maklik om toe te laat dat die samelewing jou identiteit bepaal. Jou kwalifikasies, geld, status, vriende, talente, of die afwesigheid van al die genoemde, kan só gou bepaal wie jy in die moderne samelewing is.
Die gevaar bestaan dat dít (mense en dinge) wat jou identiteit bepaal, jou god kan word en sodoende jou hele menswees beïnvloed. As kinders van God, is dit uiters noodsaaklik dat Christene sal wéét wie hulle in Hom is. Dat Hý, en nét Hy, 'n Christen se identiteit sal bepaal."
GEEN KORTPAD NIE
Baie Christene worstel met hoé presies, prakties-gesproke, jy kan vasstel wie jy in Hom is. Braam en Mariette is dit eens dat daar geen kortpad of kitsantwoord op hierdie vraag is nie. Die paartjie glo: "Jy leer jouself eerstens ken deur eerlik na jouself te kyk. Gaan dink oor jou geskiedenis, jou foute, jou vreugdes, jou suksesse, hoe jy op ander mense reageer.
Hierdie nadenke oor jouself moet opgevolg word deur baie tyd saam met God te spandeer. Dissipline is hier die wagwoord. Dit mag dalk nodig wees dat jy jouself moet dissiplineer om elke dag tyd te maak om jouself af te sonder op 'n plek waar alle ander dinge wat moontlik op jou tyd en aan¬dag kan aanspraak maak, opsy geskuif word. Waar jy kan stil word en net op God kan fokus. Hy openbaar Homself in Sy Woord – lees dus, en bestudeer Sy Woord! Deur Sy Woord sal jy baie van Hom leer en ook uitvind hoe Hy oor elkeen van Sy kinders voel.
Jy sal ook, mettertyd, 'n verdieping in jou gebedslewe ervaar en ervaar hoe sekere onsekerhede deur Sy Woord uit die weg geruim word. Daar is ook verskeie 'sekulêre hulpmiddels' beskikbaar wat kan help om jou identiteit, passie sowel as sterk en swak punte te bepaal indien jy steeds onseker is oor wie en wat God jou bedoel het om te wees."
MEER AS NET 'N LIGGAAM
Braam waarsku: "Ons word so gebombardeer met die vi¬suele deesdae – die media gaan uit hul pad om voorkoms, etikette, indrukke, ens. te be¬klemtoon. Mense spandeer ure en baie rande daaraan om hul liggame goedgevorm te kry en te hou. Nog meer word spandeer om die ouderdom te probeer hokslaan. Dui¬sende rande word uitgegee op die regte soort kleredrag.
En tog is die mens soveel meer as net 'n liggaam waaraan so baie tyd en geld spandeer word. Die liggaam gaan na sestig of sewentig jaar tot niet; dit is dus gevaarlik as jou indentiteit lê in iets wat vergaan. Ironies egter, is dat dié deel van die mens wat nie vergaan nie, wat tot in ewigheid gaan bly, so afge¬skeep word. Dit het tyd geword dat mense ook aandag sal gee aan die onverganklike. Juis daarom is dit nodig dat mense sal uitvind wat hulle geestelike gawes is en dit tot eer van Sy Koninkryk gebruik."
VERWOESTERS VAN MENSWEES
"Daar is lankal reeds besef dat sekere dinge wat nie so ooglopend is nie, ongelooflike pyn en skade aan die mens kan aanrig. Dink maar bietjie aan dinge soos leuens, gierigheid, ongebalanseerdheid, 'n verkeerde leefstyl, verkeerde prioriteite, valse trots, om maar net 'n paar te noem. 'n Mens kan maar net om jou rondkyk, die koerante lees of die televisienuus dophou om te sien wat hierdie verwoesters aan mense doen. En dit geskied juis omdat mense nog nie hul identiteit in God ontdek het nie."
EN WAT NOU AS EK WEET?
"Wat gebeur nou as ek weet wie ek in God is? Verander ek? Voel ek anders oor dinge? Verseker sal die lewe nuwe betekenis kry omdat jy in die eerste plek weet hoe jou Skepper oor jou voel. Jou selfbeeld veran¬der, jy ervaar vrede en vreugde juis omdat jy weet dat die Skepper van die heelal, vir jou, nietige, unieke en spesiale mens 'n baie spesifieke rol en taak op aarde het."
Die Waarheid Oor Noupoort
Daar word dikwels met afkeer en intense kritiek in Christen- en sekulêre kringe van "Noupoort" gepraat en mense het hierdie rehabilitasiesentrum al dikwels van ontstellende insidente beskuldig. Dis baie hartseer dat die meeste van hierdie beskuldigings ongegrond is en eensydige kritiek lewer – dikwels selfs tweede- en derdehandse skindernuus.
'n Paar jaar gelede het ek, in die lig van die skokkende artikels wat oor hierdie sentrum gepubliseer en op televisie vertoon is ('n jongman is daar oorlede), besluit om self te gaan ondersoek instel. Ek was bekommerd dat Christene oor die algemeen deur dié sentrum in 'n swak lig gestel word en ek was vasbeslote om agter die kap van die byl te kom.
Noupoort is òf 'n baie swakbestuurde sentrum met kommerwekkende rehabilitasiepraktyke (soos die pers berig het), òf dit was maar net nog 'n voorbeeld van 'n aanval wat deur die sekulêre media in bevooroordeelde verslae en onregverdige beskuldi¬gings op 'n Christen-instelling geloods is op grond van die morele waardes wat daar gehuldig word. Dus het ek, as vryskut-joernalis wat toe vir TODAY Magazine gewerk het, met Noupoort geskakel en gevra om met die eienaar te praat. Ek is na Pastoor Sophos Nissiotis, 'n Griekse pastoor, voorheen van Rhema Kerk, wat Noupoort-Christen-sorgsentrum 18 jaar gelede in die dorpie Noupoort – in die Karoo – saam met sy vrou Gladys, gestig het, verwys.
Ons het vir meer as 'n uur oor die foon ge¬sels en ek het hom oor sekere van die moeilike dinge (soos "korrektiewe intervensie", "handearbeid", "werk met 'pitbulls'", ens.) waaraan studente onderwerp word, uitgedaag. Sophos het al my vrae beantwoord en sy weergawe van die feite gegee (die 'teenoorgestelde' as wat in die sekulêre media verskyn het).
Hy het my ook uitgenooi om die sorgsentrum onaangekondig te besoek en self te sien wat op 'n daaglikse basis daar gebeur. Verskeie weke daarna is ek, die voormalige Redakteur, Nico Bougas, en 'n ka¬meraman al die pad Noupoort toe. Met ons aankoms daar, was ek baie geskok om te sien dat daar absoluut geen heinings of mure om die sentrum was nie. Ek skat ek het uit die mediaberigte afgelei dat dit soos 'n tronk sou lyk!
Nog iets wat my grootliks verras het, was dat 'n groep jongmense op 'n muur gesit en almal gerook het! Hulle het ons skaars gegroet, maar net aangegaan met gesels, in die tuin gewerk en mure geverf. Nadat ons eers by die gastehuis waar ons sou oorbly, 'n draai gemaak het, het ons die pastoor geskakel en is vir koffie genooi.
Met ons aankoms by hom, moes ek 'n privaatoproep in die tuin neem en was absoluut bevrees toe ek ewe skielik deur veghonde ('pitbulls') omring is. (Hulle was nie aggressief nie). Sophos het my verseker dat hulle baie mak was en my binnegenooi.
Ek is baie bekend vir my reguit, en soms konfronterende, styl. Ek het Sophos direkte vrae oor alle belangrike beskuldi¬gings gevra. Dit was baie duidelik dat hy my vrae en direkte benadering waardeer het. Sy antwoorde was ernstig en opreg. Hy het verduidelik waarom hulle met 'pitbulls' en nie poedels nie, werk en het ook na die ongelukkige insident van die jongman wat by die rehabilitasiesentrum dood is en soveel media-reaksie ontlok het, verwys.
Verskeie ander dinge waaroor ek duidelikheid wou hê, het ter sprake gekom. Later het ek en my kollega op ons eie op die terrein rondgestap, met die pasiënte, die dorps¬polisie en selfs die dorpsinwoners gesels. Ons was baie verras om te ontdek dat daar 'n heeltemal anderkant as die sensasionele mediastories is.
Daardie aand het ons gaan uiteet (in die dorp se enigste restaurant wat deur die pasiënte bestuur word) en 'n onderhoud met die superintendent gevoer. Die volgende oggend het ons die NCC-kerk, wat deur Pastoor Sophos gelei is, bygewoon. Ons is ook later na die 'korrektiewe huis' (CI) – 'n huis wat ongeveer 2 km van die hoofgebou is en waar die oortreders aangehou word. Ek het baie vrae gehad en het met al die pasiënte wat daar was, gepraat. Dit was vir hulle, uit die aard van die saak, baie moeilik omdat hulle in afsondering was en hulle dae is deur die strafste oefeninge gevul. Hulle het egter almal baie fiks en gesond gelyk.
Inwoners wat nie by die reëls en regulasies van die sorgsentrum hou nie, of wat aktiwiteite ontwrig, word vir 'n rukkie na dié huis ge¬stuur. Indien hulle rebelse fase voortduur, word hulle gevra om te gaan en hulle verbeur die koste. Ons het besluit om 'n paar getuienisse in te sluit omdat dít nie in die sekulêre pers gepubliseer word nie.
GETUIENISSE VAN GEREHABILITEERDE DWELMSLAWE
Fabian Grenz was vir 26 maande 'n kliënt van Noupoort en het die hele program deurloop. Hy is in 1998 toegelaat nadat hy vir 14 jaar lank aan alle dwelms verslaaf was. Sy verslawing, hoofsaaklik gebore uit groepsdruk en nuuskierigheid, het op 15-jarige ouderdom by crack/kokaïne begin. Fabian was 5 keer by ander sentrums voordat hy uiteindelik by Noupoort uitgekom het.
Die berader het ten einde laaste aanbeveel dat hy Noupoort toe moes gaan omdat hy regtig 'hardcore' was en nie by ander sentrums vordering getoon het nie. Hoewel Noupoort stowwerig en onvriendelik gelyk het, was die mense by dié afgeleë sentrum geensins onvriendelik nie. Na twee maande het hy probeer wegloop omdat hy nie ernstig was oor die herstelproses nie. Hy het teruggegaan en die program vir agt maande gevolg, vrywilliglik aangebly vir nog twee jaar en is nou reeds tien jaar 'skoon'. By Noupoort het hy die Here vir die eerste keer ontmoet en 'n verhouding met Hom ontwikkel.
Hy het daarvandaan teruggekeer na ondersteunende ouers, 'n goeie werk, by 'n kerk en selgroep ingeskakel en kyk vir geen oomblik terug nie. Fabian voel sterk daar¬oor dat Noupoort by almal aanbeveel kan word. Dwelmslawe soek dikwels die maklike manier sonder die nodige dissipline en steunstelsels, maar dit werk eenvoudig nie.
Hy gaan gereeld vir kort besoeke terug om diegene wat nou rehabilitasie ondergaan, te bemoedig omdat dit ui¬ters noodsaaklik is om die hele program te voltooi. Slegte gewoontes moet totaal gebreek word. Korter tye aan ander sentrums sonder God se hulp, is nie suksesvol nie. Hy is beskikbaar om met enig¬iemand oor versla¬wing of Noupoort te gesels. Skakel hom by 083 443 2448.
'N TWEEDE KANS…
Marco Brocarrdo is in 1999 opge¬neem nadat hy ongeveer 5 jaar lank in die greep van dwelms was en 3 maal selfmoord wou pleeg en reeds by 3 ander plekke, Houghton House, Nova Lodge en Sterkfontein, was vir hulp. Vir hom was die eerste indrukke van Noupoort skrikwekkend en die program uiters moeilik. Hy was nie 'n Christen nie en die 'Christen-bedrywig¬hede' het hom afgeskrik. Binne 'n week het hy Jesus leer ken en sy lewe het verander. Hy het uiteindelik 3 jaar vrywillig gebly. Marco beklemtoon dat dwelmslawe nie van reëls en dissipline hou nie, nog minder van fisiese werk. By Noupoort het hy geleer wat verantwoordelikheid is en dat jy jou eie probleme moet hanteer. Hy het ook sy vrou daar ontmoet, besit nou sy eie besigheid en is reeds 11 jaar lank 'skoon'.
Hoewel hy Noupoort sterk aanbeveel, waarsku hy dat enige eks-verslaafde se stryd eers begin as jy daar uitstap. As jy aan Jesus vashou, by 'n kerk en selgroep inskakel om jou verhouding met Hom te versterk, word die stem van die versoeking al dowwer. Noupoort het, volgens Marco, sy negatiewe beeld gekry omdat die sekulêre pers in¬gezoem het op die negatiewe inligting van verslaafdes wat nog nie 'skoon' was nie en dus nog nie 'n objektiewe oordeel kon fel nie.
Hulle was nog in die rebellie-stadium en die pers het dit uitgebuit omdat sensa-sionele of slegte nuus verkoop. Vir ouers van verslaafdes het hy dié raad: "Tough people need tough discipline!" Vir meer inligting, kan hy geskakel word by 011 215 7140.
GETUIENIS VAN 'n MA
Mevrou J.Z. se seun was vir ongeveer 7 jaar verslaaf aan heroïne, was eers vir rehabilitasie by Stepping Stones, maar het weer teruggeval. In 2001 is hy by Noupoort toegelaat nadat hulle by 'n kennis daarvan gehoor het.
Haar seun het besef dat hy baie dring¬end hulp nodig het en het, nadat hy een keer gedissiplineer is omdat hy hom nie aan die maatreëls wou onderwerp nie, met die program en dissipline saamgewerk. Hy het sy eie kamer gehad, hy kon sy skoolloopbaan voltooi en het wonderlike steun van die onderwysers daar gekry. Die dissipline is baie streng, maar die personeel baie ondersteunend en hulle kan net met lof van Noupoort praat. Sy en haar man het tydens hul seun se verblyf daar, drie keer by hom gaan kuier. Aanvanklik was dit vir hulle baie moeilik om hul seun in die omstandig¬hede te sien; tog was die verbetering wat gaandeweg ingetree het, vir hulle as ouers, baie bemoedigend.
'n LEWE VIR ALTYD VERANDER
Hy het die volle 52-week-program gevolg, teruggekom huis toe en moes weer stelselmatig sy ouers se vertroue wen. Hy het reeds verskeie naskoolse kursusse voltooi en is na 8 jaar nog steeds op die regte pad. Sy beveel Noupoort baie sterk aan omdat sy weet dat haar seun daar gehelp is. Enige ouer wat met haar wil kontak maak, kan 'n e-pos aan toi@juig.co.za stuur en ons sal dit aan haar deurgee.
Nie elke ouer het 'n gloei¬ende getuienis oor Noupoort nie (Blaai om en lees die briewe op die volgende blad). Baie het die sentrum gekritiseer, ook in die openbaar – deur koe¬rante en televisie. Ongelukkig is dit so, as iets eers gepubliseer is, kan dit nie maklik weer reggestel word nie. Ek kon Pastoor Sophos en Gladys se erns en opregte omgee vir die dwelmslawe aanvoel. Die Heilige Gees het my bewus gemaak van die feit dat hulle verkeerd in die media uitgebeeld word en dat hulle inderwaarheid honger is na Goddelike samesyn en steun van ander Christene – iets wat hulle ontneem is omdat Christene en nie-Christene hulle vermy.
Ek wil geen leser vír of téén Noupoort beïnvloed nie, maar ek moedig julle aan om hierdie artikel baie noukeurig te lees, hul webwerf te besoek, die sorgsentrum te skakel of self te gaan kyk wat alles daar aangaan. Indien enigeen vir jou iets slegs vertel, ondersoek die saak en vind eerstehands uit of dit die waarheid of slegs gerugte is. Dwelmverslawing is 'n doods¬vonnis en sonder rehabilitasie en gepaste intervensie, sal jy beslis jou geliefde 'verloor'.
Noupoort is beslis nie 'n rehabilitasiesentrum vir alle dwelmverslaafdes nie juis omdat dit so streng is en 'n veeleisende program gevolg word (maar beslis niks er-ger as basiese Weermag-opleiding nie – iets waaraan die meeste jongmense vandag glad nie gewoond is nie en as straf en verbreking van hul 'menseregte' sal beskou).
As daar egter in ag geneem word dat hulle met die gehardste dwelmslawe in die land te doen kry en hul sukseskoers in ag geneem word, is Noupoort die effektiefste dwelmrehabilitasiesentrum in Suid-Afrika. Hulle fokus ook daarop om mense deur die Evangelie van Christus te bereik en sodoende hul lewens vir ewig te verander en hulle 'n lewenslange waarborg op 'n dwelmvrye lewe te bied. Dit is te verstane dat indien jou kind aan dwelms verslaaf is en jy moet toekyk hoe hulle deur die moeilike rehabilitasieproses wroeg, dit vir enige ouer baie ontstellend sal wees.
'n Mens moet egter baie versigtig wees om nie ongegronde of sensasionele beskuldigings teen die sorgsentrum rond te gooi bloot op grond van eie persoonlike probleme wat jy in die gesig moet staar nie. Eweneens is die getuienis van dwelmslawe (wat bedrewe leuenaars en manipuleerders is) nie altyd betroubaar nie.
In die verlede het dwelmslawe al leuens oor Noupoort versprei bloot omdat hulle die sentrum wou verlaat om aan die roetine en dissipline waaraan hulle nie gewoond wil raak nie, wou ontkom. (Soos die geval was met die jongman links). Dit is waarom verantwoordelike verslaggewing in die pers uiters noodsaaklik is – maar nie altyd ge¬skied nie.
Soos wat in verslae oor Noupoort in prominente koerante gesien kan word, het Noupoort telkens in die sekulêre pers aan die kortste ent getrek – en tog weier die media om hulle foute te erken en skryf slegs 'n baie klein verskoninkie wat iewers in die publikasie versteek word. Dit is uiters noodsaaklik dat ouers en lesers die waarheid vir hulself vasstel deur self ondersoek in te stel. Moenie altyd glo wat die sekulêre pers verkondig nie!